РЕПУБЛИКА СРБИЈА

НАРОДНА СКУПШТИНА

Одбор за пољопривреду, шумарство

и водопривреду

12 Број 06-2/460-14

23. децембар 2014. године

Б е о г р а д

 З А П И С Н И К

 17. СЕДНИЦЕ ОДБОРА ЗА ПОЉОПРИВРЕДУ,

ШУМАРСТВО И ВОДОПРИВРЕДУ, ОДРЖАНЕ 22. ДЕЦЕМБРА 2014. ГОДИНЕ

Седница је почела у 7,40 часова.

Седници је председавао Маријан Ристичевић, председник Одбора.

Седници су присуствовали чланови Одбора: Верољуб Матић, Зоран Антић, Милан Ковачевић, Жарко Богатиновић, Милија Милетић, Марјана Мараш, Горан Ћирић, Велимир Станојевић, као и Владан Милошевић, Зоран Пралица, Надица Николић Танасијевић и Мирољуб Станковић, заменици чланова Одбора.

Седници нису присуствовали чланови Одбора: Јасмина Обрадовић, Ђорђе Стојшић, Миодраг Николић, Јован Марковић, Милан Кораћ, Душан Петровић, Арпад Фремонд и Сабина Даздаревић.

Седници је присуствовао и народни посланик: Милан Новаковић.

Поред чланова Одбора седници је присуствовао и народни посланик Марија Обрадовић.

Поред чланова Одбора седници су присуствовали: представници Министарства финансија: Мирјана Ћојбашић, помоћник министра, Ненад Мијаиловић, државни секретар, представници Министарства пољопривреде и заштите животне средине: проф. др Снежана Богосављевић Бошковић, министар, проф. др Зоран Рајић, државни секретар, Драган Ињац, секретар министарства, Ружица Трипић, Одељење за нормативне послове, Даниела Стојановић, Одељење за финансијско материјалне послове, Биљана Павићевић, Одељење за финансијско материјалне послове, Александар Милошевић, Компензациони фонд Републике Србије као и представници средстава јавног информисања.

Пре утврђивања дневног реда, његову допуну је предложио председник Одбора Маријан Ристичевић са две тачке -**Разматрање Предлога закона о изменама и допунама Закона о буџету Републике Србије за 2014. годину, раздео 23-Министарство пољопривреде и заштите животне средине, који је поднела Влада Републике Србије; Разматрање Предлога закона о изменама и допунама Закона о подстицајима у пољопривреди и руралном развоју у начелу, који је поднела Влада Републике Србије,** које би биле разматране као прва и трећа тачка дневног реда. Предлог Маријана Ристичевића је усвојен већином гласова (9 за) тако да је усвојен следећи

 Д н е в н и р е д

1. Разматрање Предлога закона о изменама и допунама Закона о буџету Републике Србије за 2014. годину, раздео 23– Министарство пољопривреде и заштите животне средине, који је поднела Влада Републике Србије;
2. Разматрање Предлога закона о буџету Републике Србије за 2015. годину, раздео 23-Министарство пољопривреде и заштите животне средине, који је поднела Влада Републике Србије;
3. Разматрање Предлога закона о изменама и допунама Закона о подстицајима у пољопривреди и руралном развоју у начелу, који је поднела Влада Републике Србије;
4. Разно.

Одбор је једногласно усвојио предлог да се обави заједнички начелни претрес о сва три предлога закона, који су на дневном реду, а међусобно су повезани, с тим да се одлучивање о сваком предлогу обавља посебно.

Прва, друга и трећа тачка дневног реда **–Разматрање Предлога закона о изменама и допунама Закона о буџету Републике Србије за 2014. годину, раздео 23– Министарство пољопривреде и заштите животне средине, који је поднела Влада Републике Србије; Разматрање Предлога закона о буџету Републике Србије за 2015. годину, раздео 23-Министарство пољопривреде и заштите животне средине, који је поднела Влада Републике Србије; Разматрање Предлога закона о изменама и допунама Закона о подстицајима у пољопривреди и руралном развоју у начелу, који је поднела Влада Републике Србије**

У уводним напоменама, проф. др Снежана Богосављевић Бошковић је изјавила да Предлог закона о изменама и допунама Закона о подстицајима у пољопривреди и руралном развоју стављаjу у фокус пољопривредна газдинства која користе до 20 хектара обрадивог пољопривредног земљишта што представља најбројнију категорију газдинстава. Овим мерама пољопривредне политике пружа се могућност за унапређење биљне производње ове категорије газдинстава уз истовремено стварање могућности за унапређење сточарске производње кроз увођење мера подстицаја за додатне категорије животиња (тов јаради и квалитетне приплодне товне краве). Такође, овим Предлогом закона не предвиђа више субвенционисање закупа државног пољопривредног земљишта.

Државни секретар у Министарству финансија Ненад Мијаиловић, је изјавио да је Предлогом закона о изменама и допунама Закона о буџету Републике Србије за 2014. годину предвиђено измиривање доцњи, пре свега у пољопривреди, у износу од 4 милијарде динара. По његовим речима, Предлог закона о буџету Републике Србије за 2015. годину је у складу са програмом Владе, а који је подржан од стране ММФ-а. Циљ који се жели постићи је фискална консолидација и смањење дефицита у наредне три године.

Председник Одбора за пољопривреду Маријан Ристичевић казао је да није задовољан што се средства за аграрни буџет за 2015. годину умањују и истакао да ће у име Одбора за пољопривреду од Министарства финансија тражити да се у наредном буџету издвоје средства за Женску парламентарну мрежу у износу од 50 милиона динара, што се по његовом мишљењу може добити прерасподелом средстава унутар аграрног буџета. Такође, потребно је обезбедити средства за рад Компензационог фонда у износу од 10 милиона динара у ребалансу буџета за 2014. годину и 30 милиона динара у буџету за 2015. годину, који би пољопривредницима омогућио да се преко њега својом робом задужују код банака. Одбор ће затражити и 100 милиона динара од Министарства финансија за учешће пројеката у ИПА фондовима и учешће од 15% у већим пројектима у ИПА фондовима.

У дискусији су учествовали народни посланици: Маријан Ристичевић, Милија Милетић, Владан Милошевић и Зоран Пралица.

Одбор је у складу са чланом 173. Пословника Народне скупштине размотрио Предлог закона о изменама и допунама Закона о буџету Републике Србије за 2014. годину, раздео 23– Министарство пољопривреде и заштите животне средине, који је поднела Влада.

Одбор је већином гласова (12 за), а сагласно члану 173. став 1. Пословника Народне скупштине закључио да достави следећи

 И З В Е Ш Т А Ј

Одбор је у складу са чланом 173. став 2 . Пословника Народне скупштине одлучио након гласања да предложи Одбору за финансије, републички буџет и контролу трошења јавних средстава да прихвати у начелу Предлог закона о изменама и допунама Закона о буџету Републике Србије за 2014. годину, раздео 23 - Министарство пољопривреде и заштите животне средине који је поднела Влада.

За известиоца Одбора на седници Одбора за финансије, републички буџет и контролу трошења јавних средстава одређен је Маријан Ристичевић, председник Одбора.

Одбор је у складу са чланом 173. Пословника Народне скупштине размотрио Предлог закона о буџету Републике Србије за 2015. годину, раздео 23– Министарство пољопривреде и заштите животне средине, који је поднела Влада.

Одбор је већином гласова (11 за, 1 уздржан), а сагласно члану 173. став 1. Пословника Народне скупштине закључио да достави следећи

 И З В Е Ш Т А Ј

Одбор је у складу са чланом 173. став 2 . Пословника Народне скупштине одлучио након гласања да предложи Одбору за финансије, републички буџет и контролу трошења јавних средстава да прихвати у начелу Предлог закона о буџету Републике Србије за 2015. годину, раздео 23 - Министарство пољопривреде и заштите животне средине који је поднела Влада.

За известиоца Одбора на седници Одбора за финансије, републички буџет и контролу трошења јавних средстава одређен је Маријан Ристичевић, председник Одбора.

Одбор је већином гласова (11 за, 1 против), а на основу члана 156. став 3. Пословника Народне скупштине закључио да поднесе Народној скупштини следећи

 И З В Е Ш Т А Ј

Одбор је, у складу са чланом 155. став 2. Пословника Народне скупштине, одлучио да предложи Народној скупштини да прихвати Предлог закона о изменама и допунама Закона о подстицајима у пољопривреди и руралном развоју, у начелу.

 За известиоца Одбора на седници Народне скупштине одређен је Маријан Ристичевић, председник Одбора.

Четврта тачка дневног реда - **Разно**

Под тачком-Разно, Александар Милошевић је изнео проблеме са којима се суочава Комензациони фонд Републике Србије. Одбор је на основу члана 56. Пословника Народне скупштине, донео следећи:

 З А К Љ У Ч А К

I

1. Молимо Владу да реши питање Компензационог фонда Републике Србије и финансирање његовог рада, јер прети урушавање система јавних складишта, што је један од услова европских интеграција. Такође, урушавањем Компензационог фонда доводи се у питање спровођењe усвојеног Закона о финансирању и обезбеђењу финансирања пољопривредне производње.

 II

1. Закључaк доставити Влади, Министарству пољопривреде и заштите животне средине и Министарству финансија.

Пошто других питања и предлога није било, седница је закључена у 8,55 часова.

 Саставни део овог записника чини обрађени тонски снимак седнице Одбора.

 СЕКРЕТАР ПРЕДСЕДНИК

 Вељко Рацковић Маријан Ристичевић